寄春膏牋與何同叔監簿因成古體
作者：張鎡
朝代：宋

paragraphs: 蘇州粉牋美如花，萍文霜粒古所誇。
近年專製淺蠟色，軟玉瑩膩無纖瑕。
盤門繫纜高橋住，呼僮徑訪孫華鋪。
琱鎪紅碧任成堆，春膏且問如何去。
乃知剡溪桃花黄，楮君同譜生殊鄉。
買來論擔不計數，直候東風花草香。
其時霢霂吹微雨，潤物無聲略膠土。
展開千幅向曉空，漬染都勻始輕杵，擣成一色堅且明。
幽具本豈鑽公卿，要供海內覓句客。
覓句只今誰有名，月湖老仙居胄監。
詩好工夫到平淡，寄分聊當野人芹。
莫充諫藁恐被焚，便將演綸登北門。